**Estereocéano** foi un efémero grupo de música eletrónica, con influencias doutros estilos musicais como o pop, galego que cantou en castelán. Estaba formado por Alberto Regueira (guitarras), Rafa M. Villarino (teclados), Carlos Rodríguez (teclados) e Juan Rivas (voz e guitarra) .

Historia
--------

Estereocéano formouse no 1997 baixo a dirección Juan Rivas, músico vigués que formou parte de varios conxuntos. En 1998 mandaron unha maqueta ao desaparecido programa de Radio 3 "Siglo 21". Dende ese momento o produtor, músico e DJ Big Toxic interesouse por eles e a banda sacou o disco *Caleidoscópico*, coa discográfica Polygram baixo a súa produción e a de Pablo Iglesias. A primeira apaición do sinxelo *En tu nuca* no verán de 1998 chamou a atención das emisoras de radio, incluídos os *Directos de Radio 3,* e foi incluída no recompilatorio de "Siglo 21".

Neste traballo mestúranse sons da música popular dos anos 60 e 70, chill out ou drum & bass. No álbum atópase un ambiente íntimo, escuro ás veces, en músicas cumo *En tu nuca*, *Nunca me iré de ti*, *Envejeceremos juntos* ou *Invierno*, e outro máis festivo, alegre e tropical como *Lejana flor* ou *Nunca nos diremos adiós*. A segunda canción en ser promocionada nas emisoras foi *Lejana flor*, da que tamén sacaron un videoclip.

O seu primeiro e único disco titulouse *Caleidoscópico,* en referencia ao instrumento óptico lúdico, o calidoscopio. Ao pouco da publicación, a compañía multinacional Mercury/Polygram, foi absorvida por Universal, o disco caeu no esquecemento e ao pouco o grupo separouse.

*Caleidoscópico*, porén, foi considerado pola revista *Zona de Obras* un dos dez discos imprescindíbeis de bandas galegas e un dos mellores do ano pola revista *La Luna* (diario *El Mundo*). Alcanzou o número un na lista de música independente de *El País de las tentaciones* e realizaron diversas actuacións en directo, incluíndo de abreconcertos de Enrique Bunbury.

Juan Rivas en solitario continuou traballando nunha liña máis pop e publicando discos, o primeiro *Devenir del paraíso*, en 2002, con EMI. Dirixe o festival 'Vive Nigrán' e ocasionalmente participou no programa 'Boas tardes' da TVG, e foi entrevistado no Zigzag diario.

Discografía
-----------

### Álbum

* *Caleidoscópico* (1998).

### Sinxelos

* *En tu nuca* (1998).
* *Lejana flor* (1998).
* *Lejana flor (versión ragga ’99)* (1999).

O deseño gráfico para o álbum e os sinxelos foi feito por Javier Aramburu.

Notas
-----

1. ↑  "ESTEREOCEANO - Lejana flor (Directo 1999)". Consultado o 2022-03-05.
2. ↑  "Juan Rivas - Música, videos, estadísticas y fotos". *Last.fm* (en castelán). Consultado o 2022-03-05.
3. ↑  "ESTEREOCEANO - Lejana flor". Consultado o 2022-03-05.
4. ↑  Milián, Octavio Gómez (2008-11-05). "Al Oeste: Diccionario de Grupos Aragoneses: Bunbury, Enrique". *Al Oeste*. Consultado o 2022-03-05.
5. ↑  "Julián Hernández; Juan Rivas; Joaquín Lera; CRTVG". *www.crtvg.es*. Consultado o 2022-03-05.

Véxase tamén
------------

### Ligazóns externas

* Portadas do disco e os sinxelos Arquivado 29 de outubro de 2011 en Wayback Machine.
* Páxina oficial Juan Rivas Arquivado 18 de novembro de 2014 en Wayback Machine.
* Myspace de Juan Rivas
* @JuanRivasmusica en Twitter